Ο **Ρολάντο Αντόνιο Μπλάκμαν** (*Rolando Antonio Blackman*, γεννήθηκε 26 Φεβρουαρίου 1959) είναι Παναμοαμερικανός πρώην επαγγελματίας καλαθοσφαιριστής. Ήταν τέσσερις φορές All-Star του NBA, ο οποίος πέρασε το μεγαλύτερο μέρος της σταδιοδρομίας του στους Ντάλας Μάβερικς.
Ο Μπλάκμαν γεννήθηκε στην Πόλη του Παναμά στον Παναμά και μεγάλωσε στο Μπρούκλιν της Νέας Υόρκης από την ηλικία των οκτώ ετών.

Καριέρα
-------

### Κολέγιο

Ο Μπλάκμαν φοίτησε στο Πανεπιστήμιο του Κάνσας όπου είχε σειρά από αξιοσημείωτα επιτεύγματα:

* Το 1980, ανακηρύχθηκε παίκτης της χρονιάς
* Ήταν τρεις φορές ομόφωνη επιλογή του All-Big Eight.
* Βραβεύτηκε τρεις φορές ως ο Big Eight Αμυντικός Παίκτης της Χρονιάς του Big Eight l.
* Σκόραρε 1.844 πόντους σταδιοδρομίας, το δεύτερο υψηλότερο σύνολο πόντων στην ιστορία του Κάνσας Στέιτ.
* Είχε καλύτερη επίδοση σταδιοδρομίας 51,7 % ποσοστό ευστοχίας στα σουτ εντός πεδιάς και 71,7 % ποσοστό ευστοχίας ελευθέρων βολών.

Πριν από την τελευταία χρονιά του, ο Μπλάκμαν επιλέχθηκε επίσης ως βασικός για τους  Θερινούς Ολυμπιακούς Αγώνες 1980, αλλά δεν συμμετείχε στους Ολυμπιακούς Αγώνες λόγω του μποϊκοτάζ των Ολυμπιακών Αγώνων των ΗΠΑ. Ωστόσο, έλαβε ένα από τα 461 Χρυσά Μετάλλια του Κογκρέσου που δημιουργήθηκαν ειδικά για τους απορριφθέντες αθλητές.

Στην τελευταία του χρονιά, ο Μπλάκμαν οδήγησε το Κάνσας Στέιτ στο Δυτικό Περιφερειακό Τουρνουά του NCAA με του όγδοο εισιτήριο. Κέρδισαν το Πανεπιστήμιο του Σαν Φρανσίσκο στον πρώτο γύρο, και στη συνέχεια νίκησαν απροσδόκητα το Όρεγκον Στέιτ του πρώτου εισιτηρίου στο με 50-48 στον δεύτερο γύρο. Ακολούθησε το Ιλινόις, το οποίο νίκησαν με 57-52 στον ημιτελικό προτού χάσουν από τη Βόρεια Καρολίνα του δευτέρου εισιτηρίου με 82-68 στον Δυτικό Περιφερειακό Τελικό.

Το 1996, μετά την επέκταση της περιφέρειας Big 8 σε Big 12, ο Μπλάκμαν επιλέχτηκε στην ομάδα καλαθοσφαίρισης όλων των εποχών του AP All-Big Eight. Η φανέλα με τον αριθμό 25 του Μπλάκμαν αποσύρθηκε από το Κάνσας Στέιτ στις 17 Φεβρουαρίου 2007 σε τελετή στο ημίχρονο κατά τη διάρκεια ενός αγώνα απέναντι στο Αϊόβα Στέιτ. Το 2015, εισήχθη στο Εθνικό Κολεγιακό Πάνθεον Καλαθοσφαίρισης.

### Επαγγελματική πορεία

#### Ντάλας Μάβερικς

Επιλέχτηκε από τους Ντάλας Μάβερικς στον πρώτο γύρο (9ος συνολικά) του ντραφτ του ΝΒΑ το 1981. Έγινε ο πρώτος παίκτης που γεννήθηκε στον Παναμά στο ΝΒΑ. Ο Μπλάκμαν είχε άμεσο αντίκτυπο στην ομάδα, έχοντας κατά μέσο όρο 13,3 πόντους στην πρώτη χρονιά του. Του δόθηκαν αρκετός χρόνος συμμετοχής, παίρνοντας περίπου 24 λεπτά ανά παιχνίδι στην χρονιά του ως πρωτάρης. Έπαιξε καλά, αλλά οι Μάβερικς δεν ήταν καλοί μέχρι την περίοδο 1983-84. Αυτή ήταν επίσης η καλύτερη στατιστική χρονιά του Μπλάκμαν, καθώς είχε μέσο όρο 22,4 πόντους και οδήγησε την ομάδα ως Μάβερικς στην πρώτη της εμφάνιση στα πλέι οφ. Οι Μάβερικς κατάφεραν να νικήσουν τους Σιάτλ Σούπερσονικς και να φτάσουν στον δεύτερο γύρο πριν χάσουν τελικά από τους Λος Άντζελες Λέικερς. Παρά το γεγονός ότι είχε εκπληκτικά στατιστικά, ο Μπλάκμαν έχασε το NBA All-Star Game εκείνη τη χρονιά, αν και τα κατάφερε την επόμενη χρονιά. Θα συνέχιζε να ονομάζεται All-Star του NBA τέσσερις φορές στην σταδιοδρομία του. Στο All-Star Game του 1987, ο Μπλάκμαν ισοφάρισε το παιχνίδι στο τέλος της κανονικής περιόδου με δύο ελεύθερες βολές. Όσο για τους Μάβερικς, έπαιξαν καλά και μάλιστα είχαν μία εξαιρετική χρονιά το 1987-88 όπου κατάφεραν να φτάσουν στους Τελικούς της Δυτικής Περιφέρειας. Αυτή η εμφάνιση έτυχε να είναι η πρώτη εμφάνιση της ομάδας ως Μάβερικς στους Τελικούς Περιφερείας στην ιστορία της. Οι Μάβερικς έφτασαν μακριά αλλά έπεσαν στους Λος Άντζελες Λέικερς σε 7 αγώνες. Μετά από αυτή τη σειρά οι Μάβερικς άρχισαν να παρακμάζουν και δεν θα πετύχαιναν την ίδια επιτυχία παρά πολύ αργότερα στην εποχή του Ντιρκ Νοβίτσκι. Ο Μπλάκμαν συνέχισε να παίζει καλά και είχε μέσο όρο περίπου 19 πόντους για τις επόμενες περιόδους, ωστόσο οι Μάβερικς έπεσαν στη βαθμολογία. Την χρονιά 1991-92, ο Μπλάκμαν ήταν 32 ετών και οι Μάβερικς μπήκαν σε φάση ανανέωσης. Μέχρι την ανενεργή περίοδο του 1992, ο χρόνος του Μπλάκμαν με την ομάδα είχε τελειώσει. Ο Μπλάκμαν πέτυχε 6.487 καλάθια με τους Μάβερικς και σημείωσε 16.643 πόντους, που ήταν ρεκόρ για 18 χρόνια – μέχρι που το κατέρριψε ο Ντιρκ Νοβίτσκι στις 8 Μαρτίου 2008. Στα 865 παιχνίδια του με τους Μάβερικς, ο Μπλάκμαν δεν αποβλήθηκε ποτέ λόγω φάουλ σε κάποιο παιχνίδι.

#### Νιου Γιορκ Νικς

Στις 24 Ιουνίου 1992, ο Μπλάκμαν ανταλλάχθηκε στους Νιου Γιορκ Νικς για μία επιλογή του πρώτου γύρου του 1995. Ο Μπλάκμαν πέρασε τις δύο τελευταίες χρονιές του στο ΝΒΑ με τους Νιου Γιορκ Νικς. Την τελευταία του περίοδο στη Νέα Υόρκη, βρέθηκε ξανά με τον πρώην συμπαίκτη του στο Ντάλας, Ντέρεκ Χάρπερ. Η ομάδα έφτασε στους τελικούς του NBA όπου έχασε από τους Χιούστον Ρόκετς σε επτά παιχνίδια. Ένα από τα πιο αξιοσημείωτα παιχνίδια του Μπλάκμαν ήταν όταν σημείωσε το νικητήριο σουτ στο τέταρτο παιχνίδι των ημιτελικών της Ανατολικής Περιφέρειας του 1993 απέναντι στους Σάρλοτ Χόρνετς, κάνοντας ένα τζαμπ σουτ στα πέντε δευτερόλεπτα που απέμεναν για το παιχνίδι που έβαλε τους Νικς με δύο πόντους μπροστά. Ο Μπλάκμαν έπαιζε ακόμα καλά στα τελευταία χρόνια της πορείας του, αλλά η ηλικία του τελικά τον είχε καταβάλει και ο χρόνος του στο ΝΒΑ είχε τελειώσει. Στις 6 Ιουλίου 1994 αποχώρησε από τους Νικς.

Μετά την περίοδο 1993-94, είχε συνολικά 17.623 πόντους, 3.278 ριμπάουντ και 2.981 ασίστ και μέσο όρο 18,0 πόντους, 3,3 ριμπάουντ και 3,0 ασίστ. Ο Μπλάκμαν ήταν ο κορυφαίος όλων των εποχών στο ΝΒΑ μεταξύ Ισπανόφωνων/Λατίνων παικτών (γεννημένοι σε χώρες της Ιβηρικής, της Λατινικής Αμερικής και των Ισπανόφωνων χωρών) μέχρι τις 6 Μαρτίου 2015, όταν τον ξεπέρασε ο Πάου Γκασόλ. Η φανέλα με τον αριθμό 22 αποσύρθηκε από τους Μάβερικς στις 11 Μαρτίου 2000.

#### Ευρώπη

Ο Μπλάκμαν υπέγραψε με την AEK στα μέσα της περιόδου 1994–95. Με προπονητή τον Βλάντε Τζούροβιτς ολοκλήρωσαν τη χρονιά στην απογοητευτική 8η θέση. Ο ίδιος έκανε καλές εμφανίσεις αγωνιζόμενος ως σμολ φόργουορντ και σε 22 αγώνες είχε μέσο 19,2 πόντους.

Το καλοκαίρι του 1995, μεταπήδησε στην Ολίμπια Μιλάνο. Παίζοντας στο ιταλικό πρωτάθλημα σε μία ομάδα συμπεριλαμβανομένων των Ντέγιαν Μποντιρόγκα, Γκρέγκορ Φούτσκα, Νάντο Τζεντίλε και Αλεσάντρο Ντε Πολ, ο Μπλάκμαν, που έκλεισε τα 37 κατά τη διάρκεια της χρονιάς, τους βοήθησε να κερδίσουν τόσο τον τίτλο του ιταλικού πρωταθλήματος όσο και το ιταλικό κύπελλο μπάσκετ με μέσο όρο 15,3 πόντους ανά παιχνίδι. Αναδείχθηκε πολυτιμότερος παίκτης (MVP) της χρονιάς του Κυπέλλου Ιταλίας. Η Ολίμπια έφτασε και στον τελικό του Κυπέλλου Κόρατς, χάνοντας από την Αναντολού Εφές στη σειρά εντός και εκτός έδρας.

Ο Μπλάκμαν μεταγράφηκε στη ΣΣΠ Λιμόζ το καλοκαίρι του 1996, όπου και αγωνίστηκε για ένα χρόνο πριν αποσυρθεί από την ενεργό δράση στα 38 του χρόνια.

Τα τελευταία χρόνια
-------------------

Το 2000, ο Μπλάκμαν επιλέχθηκε ως αμυντικός συντονιστής των Μάβερικς. Την επόμενη χρονιά, υπηρέτησε ως βοηθός προπονητή για την Εθνική Γερμανίας και βοήθησε να την οδηγήσει στο χάλκινο μετάλλιο στο Παγκόσμιο Πρωτάθλημα Καλαθοσφαίρισης του 2002 στην Ινδιανάπολη. Κατά τη διάρκεια της περιόδου 2004–05, ο Μπλάκμαν προσλήφθηκε ως ένας από τους τηλεοπτικούς αναλυτές των Μάβερικς. Για την περίοδο 2005–06 επέστρεψε στον πάγκο των Μάβερικς, υπηρετώντας την πρώτη του χρονιά ως πλήρης βοηθός προπονητή. Τον Ιούλιο του 2006 προήχθη στη θέση του Διευθυντή Ανάπτυξης Παικτών. Τον Αύγουστο του 2010, ο Μπλάκμαν προσλήφθηκε ως βοηθός προπονητή για την Εθνική Τουρκίας από τον προπονητή Μπόγκνταν Τάνιεβιτς, πριν από το Παγκόσμιο Πρωτάθλημα Καλαθοσφαίρισης του 2010.

Τίτλοι και διακρίσεις
---------------------

* 4× NBA All-Star (1985 – 1987, 1990)
* Πρωταθλητής Ιταλίας (1996)
* Κύπελλο Ιταλίας (1996)
* Big Eight Παίκτης της Χρονιάς (1980)
* 3× Πρώτη ομάδα All- Big Eight (1979–1981)
* Νο 22 που αποσύρθηκε από τους Ντάλας Μάβερικς
* Νο. 25 αποσύρθηκε από το Κάνσας Στέιτ Wildcats

Στατιστικά σταδιοδρομίας στο ΝΒΑ
--------------------------------

Υπόμνημα|   ΣΑ | Αγώνες |   ΒΑΣ  | Βασικός |  ΛΑΓ  | Λεπτά ανά αγώνα |
|  ΕΣ%  | Επιτυχείς προσπάθειες % |  3Π%  | Επιτυχείς προσπάθεις τριπόντων % |  ΕΒ%  | Επιτυχείς προσπάθειες ελευθέρων βολών % |
|  ΡΑΓ  | Ριμπάουντ ανά αγώνα |  ΑΑΓ  | Ασίστ ανά αγώνα |  ΚΑΓ  | Κλεψίματα ανά αγώνα |
|  ΚΑΓ  | Κοψίματα ανά αγώνα |  ΠΑΓ  | Πόντοι ανά αγώνα |  **Έντονα**  | Υψηλότερη επίδοση |

### Κανονική περίοδος

| Έτος | Ομάδα | ΣΑ | ΒΑΣ | ΛΑΓ | ΕΣ% | 3Π% | ΕΒ% | ΡΑΓ | ΑΑΓ | ΚΑΓ | ΚΑΓ | ΠΑΓ |
| --- | --- | --- | --- | --- | --- | --- | --- | --- | --- | --- | --- | --- |
| 1981–82 | Ντάλας Μάβερικς | **82** | 16 | 24.1 | .513 | .250 | .768 | 3.1 | 1.3 | 0.6 | 0.4 | 13.3 |
| 1982–83 | Ντάλας Μάβερικς | 75 | 62 | 31.3 | .492 | .200 | .780 | 3.9 | 2.5 | 0.5 | 0.4 | 17.7 |
| 1983–84 | Ντάλας Μάβερικς  | 81 | **81** | 37.3 | **.546** | .091 | .812 | **4.6** | 3.6 | 0.7 | **0.5** | **22.4** |
| 1984–85 | Ντάλας Μάβερικς  | 81 | 80 | 35.0 | .508 | .300 | .828 | 3.7 | 3.6 | 0.8 | 0.2 | 19.7 |
| 1985–86 | Ντάλας Μάβερικς  | **82** | **81** | 34.0 | .514 | .138 | .836 | 3.5 | 3.3 | **1.0** | 0.3 | 21.5 |
| 1986–87 | Ντάλας Μάβερικς | 80 | 80 | 34.5 | .495 | .333 | .884 | 3.5 | 3.3 | 0.8 | 0.3 | 21.0 |
| 1987–88 | Ντάλας Μάβερικς  | 71 | 69 | 36.3 | .473 | .000 | .873 | 3.5 | 3.7 | 0.9 | 0.3 | 18.7 |
| 1988–89 | Ντάλας Μάβερικς  | 78 | 78 | **37.8** | .476 | .353 | .854 | 3.5 | 3.7 | 0.8 | 0.3 | 19.7 |
| 1989–90 | Ντάλας Μάβερικς  | 80 | 80 | 36.7 | .498 | .302 | .844 | 3.5 | 3.6 | **1.0** | 0.3 | 19.4 |
| 1990–91 | Ντάλας Μάβερικς  | 80 | 80 | 37.1 | .482 | .351 | .865 | 3.2 | **3.8** | 0.9 | 0.2 | 19.9 |
| 1991–92 | Ντάλας Μάβερικς  | 75 | 74 | 33.7 | .461 | .385 | .898 | 3.2 | 2.7 | 0.7 | 0.3 | 18.3 |
| 1992–93 | Νιου Γιορκ Νικς  | 60 | 33 | 23.9 | .443 | **.425** | .789 | 1.7 | 2.6 | 0.4 | 0.2 | 9.7 |
| 1993–94 | Νιου Γιορκ Νικς | 55 | 1 | 17.6 | .436 | .357 | **.906** | 1.7 | 1.4 | 0.5 | 0.1 | 7.3 |
| Σταδιοδρομία | 980 | 815 | 32.7 | .493 | .343 | .840 | 3.3 | 3.0 | 0.7 | 0.3 | 18.0 |
| Ολ-Σταρ | 4 | 0 | 22.0 | .592 | – | .813 | 3.3 | 3.3 | 1.3 | 0.5 | 17.8 |

### Πλέι οφ

| Έτος | Ομάδα | ΣΑ | ΒΑΣ | ΛΑΓ | ΕΣ% | 3Π% | ΕΒ% | ΡΑΓ | ΑΑΓ | ΚΑΓ | ΚΑΓ | ΠΑΓ |
| --- | --- | --- | --- | --- | --- | --- | --- | --- | --- | --- | --- | --- |
| 1984 | Ντάλας Μάβερικς | 10 | – | 39.7 | **.531** | – | .841 | 4.1 | 4.0 | 0.6 | 0.4 | 23.9 |
| 1985 | Ντάλας Μάβερικς | 4 | 4 | **42.3** | .511 | **.500** | .947 | **6.5** | **4.8** | 0.5 | 0.5 | **32.8** |
| 1986 | Ντάλας Μάβερικς | 10 | 10 | 37.1 | .497 | .000 | .792 | 3.5 | 3.2 | 0.8 | 0.1 | 20.8 |
| 1987 | Ντάλας Μάβερικς | 4 | 4 | 38.3 | .493 | .000 | .917 | 3.5 | 4.3 | 0.5 | 0.0 | 23.5 |
| 1988 | Ντάλας Μάβερικς | **17** | **17** | 39.5 | .483 | .000 | .887 | 3.2 | 4.5 | 0.9 | 0.2 | 18.1 |
| 1990 | Ντάλας Μάβερικς | 3 | 3 | **42.3** | .444 | .400 | **1.000** | 3.0 | 4.3 | **2.0** | **0.7** | 20.0 |
| 1993 | Νιου Γιορκ Νικς | 15 | 0 | 14.3 | .344 | .267 | .833 | 1.1 | 1.1 | 0.2 | 0.1 | 4.2 |
| 1994 | Νιου Γιορκ Νικς | 6 | 0 | 5.7 | .273 | **.500** | – | 0.5 | 0.5 | 0.0 | 0.0 | 1.3 |
| Σταδιοδρομία | 69 | 38 | 31.0 | .484 | .290 | .869 | 2.9 | 3.1 | 0.6 | 0.2 | 16.1 |

Παραπομπές
----------

1. ↑  Caroccioli, Tom· Caroccioli, Jerry (2008). *Boycott: Stolen Dreams of the 1980 Moscow Olympic Games*. Highland Park, IL: New Chapter Press. σελίδες 243–253. ISBN 978-0942257403.
2. ↑  «Blackman, Buckner, Havlicek headline class of 2015 Hall of Fame inductees». *NCAA.com*. Ανακτήθηκε στις 22 Φεβρουαρίου 2016.
3. 1 2 3 4 5  «Ρολάντο Μπλάκμαν: ο θρύλος του Παναμά». Ανακτήθηκε στις 11 Νοεμβρίου 2021.
4. ↑  «1987 NBA All-Star recap». Ανακτήθηκε στις 11 Νοεμβρίου 2021. [*νεκρός σύνδεσμος*]
5. ↑  «1986-87 Dallas Maverics». Ανακτήθηκε στις 11 Νοεμβρίου 2021.
6. ↑  «DALLAS MAVERICKS: ALL-TIME LEADERS IN REGULAR SEASON». Ανακτήθηκε στις 12 Νοεμβρίου 2021.
7. ↑  «15 stars you forgot played for the New York Knicks». Αρχειοθετήθηκε από το πρωτότυπο στις 12 Νοεμβρίου 2021. Ανακτήθηκε στις 12 Νοεμβρίου 2021.
8. ↑  «Rolando Blackman». Ανακτήθηκε στις 12 Νοεμβρίου 2021.
9. ↑  «Rolando Blackman». Ανακτήθηκε στις 12 Νοεμβρίου 2021.
10. ↑  «When The Dallas Mavericks Retired Rolando Blackman's Number 22». Ανακτήθηκε στις 11 Νοεμβρίου 2021.
11. ↑  «Η ΑΕΚ θυμάται τον Μπλάκμαν». Ανακτήθηκε στις 11 Νοεμβρίου 2021.
12. ↑  «Μπλάκμαν: «Σαλάτα, μπύρα και λίγο κοτόπουλο, σε μία ελληνική ταβέρνα και ο Ρολάντο είναι ΟΚ!»». Ανακτήθηκε στις 11 Νοεμβρίου 2021.
13. ↑  «Gli anni della Stefanel (1995-1996)». Ανακτήθηκε στις 11 Νοεμβρίου 2021.
14. ↑  «Korac Cup (1972-2002)». Ανακτήθηκε στις 11 Νοεμβρίου 2021.
15. ↑   BallinEurope.com: Turkiye'ye hosgeldiniz, Rolando Blackman!
16. ↑   Αρχειοθετήθηκε 2014-04-27 στο Wayback Machine. FIBA: Turkey bring in Blackman as assistant

Εξωτερικοί σύνδεσμοι
--------------------

* Στατιστικά σταδιοδρομίας και πληροφορίες παίκτη από το Basketball-Reference.com